Per Stig Møller (KF), 2006-11-14:
Jeg vil godt sige tak for den meget brede tilslutning, der er til den meget fornuftige beslutning om nu at optage Rumænien og Bulgarien i EU.
Jeg er selvfølgelig enig med de ordførere, der har støttet det, og jeg vil bare sådan i al venskabelighed sige til hr. Svend Auken, at i forbindelse med europaspørgsmålene er der jo det ganske fornuftige flertal bestående af regeringen, S, SF og Det Radikale Venstre, så der har vi ikke nogen problemer.
Jeg går ud fra, hr. Svend Auken fortsat vil støtte regeringen i europæiske spørgsmål.
Til hr. Morten Messerschmidt vil jeg sige, at jeg da også har bemærket mig, hvad Transparency International har sagt; der er bare ikke rigtig noget nyt i det, for vi har vidst – det vidste vi ved første behandling, det vidste vi under arbejdet – at der er korruptionsproblemer, og derfor har vi jo også præcis fået sat fokus på korruptionsproblemerne, og derfor har Rumænien og Bulgarien også sat fokus på dem.
Som jeg oplyste ved førstebehandlingen, er der altså både i Bulgarien og Rumænien vedtaget en lang række indsatser mod korruptionen, som selvfølgelig skal væk, og der er lavet en række benchmarks, altså målepinde, fra Kommissionens side.
Så man holder øje med, at de bevæger sig i den rigtige retning, og før det er tilfredsstillende, kan de ikke komme ind i det retspolitiske samarbejde.
Det vil sige, at vi har en masse områder, hvor der er overgangsområder og venteområder, men i hovedsagen bliver Rumænien og Bulgarien så fuldgyldige medlemmer, dog med overgangsperioder, som der også var, da vi lavede optagelse af ti lande.
Da havde vi da også en masse overgangsperioder, så for det ene land, så for det andet land og så for det tredje land.
Det er der ikke noget nyt i.
Kravene er altså ganske skrappe, og der, hvor de ikke er opfyldt, bliver man altså heller ikke fuldt medlem, før de er opfyldt.
Jeg mener, det er temmelig vigtigt, at vi gennemfører denne beslutning, og jeg er glad for den fremtidsorienterethed, der ligger hos det store flertal her.
Det er nemlig ikke rigtigt, som hr. Messerschmidt siger, at dansk politik ikke tør stå op mod bureaukratiet i Bruxelles.
Det tør vi da sagtens.
Der er bare tale om, at dansk politik altså for flere år siden har truffet denne beslutning.
Det er en politisk beslutning, vi har været med til at træffe.
Under det danske formandskab i efteråret 2002 traf vi jo præcis på politisk niveau den beslutning, at de ti landes optagelse kunne blive efterfulgt af Rumæniens og Bulgariens, og man har også senere bekræftet det og sat årstal på.
Kommissionen havde sin indflydelse.
Hvis Kommissionen sagde 2008, kunne det politiske niveau dog sige: Nej, det skal være 2007.
Men hvis Kommissionen opfyldte det politiske niveaus ønske om 2007, var der såmænd ikke mere at komme efter.
Vi skal være helt klar over, at der er ting, der ikke er tilfredsstillende.
Det gælder korruptionen.
Men der er altså sat en masse mekanismer i gang af Rumænien og Bulgarien, og der er også fra Kommissionens side iværksat en masse kontrol af, at de når målene.
Jeg tror ikke, at vi gambler med Europa, som hr. Messerschmidt sagde.
Tværtimod ville det være en gambling at stoppe udvidelsen, for Rumænien og Bulgarien er lande, som det er vigtigt at have med i Europa, ligesom Vestbalkan selvfølgelig også skal ende med at være en del af Europa, når den tid er inde og de kan.
Det har jo vist sig – det er ikke noget, jeg tror – at alle lande, som optages, får en meget kraftig økonomisk fremgang.
Det gjaldt også, da de sydeuropæiske lande, der jo var diktaturer, blev til demokratier.
Jeg tror, at de økonomiske prognoser er undervurderet, men det er for at være på den sikre side.
Man vil altid opleve, at der kommer en stærk økonomisk fremgang.
Det er det, der hedder en win-win-situation, når man optager lande som Rumænien og Bulgarien, og det har det været med alle optagelser.
Så vil jeg godt for en ordens skyld sige til hr. Rune Lund, hvis synspunkter vi jo kender, at hvad angår dyrevelfærd, skal Bulgarien og Rumænien ved optagelsen i EU have gennemført alle fællesskabsregler på det folkesundsmæssige og dyresundhedsmæssige område i deres nationale lovgivninger.
Landene skal desuden sikre, at fødevareproduktionen fra jord til bord sker i overensstemmelse med fællesskabsreglerne herom.
Det har jeg besvaret i spørgsmål 3, og jeg kan gentage afslutningen: Europa-Kommissionen vil i forhold til Bulgarien og Rumænien sikre, at fødevarer, der ikke opfylder fællesskabsreglerne, eller som er fremstillet i virksomheder, der ikke opfylder fællesskabsreglerne – det er jo det, hr. Rune Lund talte om – i en overgangsperiode alene afsættes på det nationale marked i de to lande.
De kommer altså ikke til at flyde rundt i Europa.
Dermed eksporteres de ikke til andre EU-lande.
EuropaKommissionen vil videreføre sine beskyttelsesforanstaltninger mod handel med levende svin og svinekød m.m. fra Bulgarien og Rumænien efter optagelsen i EU.
Det er altså det stik modsatte af det, hr. Rune Lund stod og sagde heroppe.
Så der er altså grænser for det, og det kan ikke køre rundt i Europa på den måde, hr. Rune Lund beskrev.
Men jeg siger bare dette, så det er klart, at Kommissionen er opmærksom på det.
Jeg har besvaret det i Folketinget, i udvalget, så der er heller ikke noget nyt i det.
Derfor vil jeg slutte med at sige, at det er godt, at Danmark nu afslutter sin politiske proces.
Jeg synes, det har været en god debat.
Jeg synes også, det var rigtigt, sådan som det blev foreslået i foråret, at vi samlede debatten her til sidst, efter at vi havde fået Kommissionens sidste vurdering.
Den er altså rimelig tilfredsstillende.
Jeg tror, at det er til gavn for Europa, at denne udvidelse finder sted.
Det har alle tidligere udvidelser vist.